Egpaar aangeval by gewilde uitkykpuntBloed binne die egpaar se motor na die aanval. Foto: Hi-Risk Unit ŉ Man is in ŉ ernstige toestand in die waakeenheid van ŉ Pretoria-hospitaal nadat hy en sy vrou Saterdagaand by die uitkykpunt by Fort Klapperkop aangeval is. Arthur Crewe, hoof van Hi-Risk Unit-veiligheidsdienste wat kort na die aanval op die toneel was, het gesê die man is met ŉ mes in die bolyf gesteek, wat veroorsaak het dat sy longe platgeval het. Hy is in die waakeenheid van die Little Company of Mary-hospitaal opgeneem. Sy vrou het snywonde aan haar hand en arms opgedoen. Die paartjie is van Durban. “Hulle het die aand vroeg by die uitkykpunt in hul motor gesit, toe verdagtes uit die bosse gekom het. Ons is nie seker hoeveel aanvallers daar was nie, maar ons vermoed drie,” het Crewe gesê. “Die verdagtes het probeer om die passasiervenster en die venster agter die bestuurder te stukkend te slaan, maar sonder sukses. Hulle kon daarin slaag om die bestuurdervenster te breek en het in die motor in geleun om waardevolle items te gryp. Dit is toe dat die man met ŉ mes gesteek is.” Crewe het gesê die vrou is beseer toe sy probeer het om die aanvallers van haar man af te kry. Die aanvallers het met die egpaar se besittings die bosse in gevlug. “Ons het dadelik ŉ soektog met honde van stapel gestuur, maar ons kon nie die verdagtes opspoor nie. Die reservaat is baie groot en daar is meer as genoeg spasie om te vlug,” het Crewe gesê. Hy het gesê hulle het Sondag die soektog hervat en op ŉ area afgekom waar die aanvallers weggekruip het. Volgens Crewe word geweldadige aanvalle en rooftogte by die uitkykpunt gereeld by Hi-Risk Unit aangemeld. “Net verlede week is nog ŉ paartjie by die uitkykpunt aangeval en dieselfde modus operandi is gevolg deur die motor se venster te breek. ŉ Vrou is ook tydens ŉ vorige aanval op dieselfde plek verkrag,” het Crewe gesê. “Die realiteit is dat paartjies dikwels soontoe gaan om romanties te verkeer en dus nie paraat of bewus is van wat om hulle aangaan nie. Dit maak hulle maklike teikens vir aanvalle. Fort Klapperkop moet in die aande sover moontlik vermy word,” het hy gesê. Crewe het gesê die gebied is deur die dag effens veiliger wanneer drawwers en fietsryers in groepe rondbeweeg.